સરિતા ગાયકવાડ ૨૦૧૫માં વડોદરામાં આયોજિત ખેલ મહાકુંભમાં સૌપ્રથમવાર મારી સાથે મુલાકાત થઇ હતી. તેણે ૬૧ સેકન્ડમાં ૪૦૦ મીટર રેસ પૂર્ણ કરી તેની પ્રતિભાનો પરચો આપ્યો હતો. મને મનમાં ક્લિક થયું કે ગુજરાતના છેવાડામાં આવેલા ડાંગ જિલ્લાની આ આદિવાસી દીકરી એક દિવસ રાજ્યનું નામ રોશન કરશે. મેં સરિતા સાથે વાત કરી તેને નડિયાદમાં આવેલી ગુજરાત સ્ટેટ સ્પોટ્ર્સ એકેડેમીમાં ટ્રેનિંગ માટે કન્વીન્સ કરી. શરૂઆતમાં તેણે સ્પષ્ટ શબ્દોમાં મનાઇ કરી હતી. તેણે જણાવ્યું કે હું મારા પરિવારને અને મારા ગામને નહીં છોડી શકું બાદમાં હું તેના ગામ ગયો અને માતા પિતા તથા કોચ સાથે વાત કરી. માતાપિતાએ શરૂઆતમાં ઇનકાર કર્યો, બાદમાં બીજી વાર તેને કન્વીન્સ કર્યા. તેઓ સરિતાને ત્રણ માસની ટ્રેનિંગ માટે નડિયાદ મોકલવા રાજી થયા. બાદમાં સરિતાએ નડિયાદ સ્પોટ્ર્સ એકેડેમીમાં પ્રેકિટસ શરૂ કરી. મેં તેને કેમ્પમાં ૪૦૦ મીટર હર્ડલ્સની પ્રેક્ટિસ શરૂ કરાવી. આઠથી નવ માસમાં ટ્રેનિંગ પૂર્ણ કરી. ૨૦૧૬માં ઓલ ઈન્ડિયા યુનિવર્સિટી કોમ્પિટિશનમાં નેશનલ લેવલે બે ગોલ્ડ મેડલ મેળવ્યા. ઓલ ઈન્ડિયા લેવલે સફળતા મળતા સરિતાના આત્મ વિશ્વાસમાં વધારો થયો. બાદમાં મે – ૨૦૧૬માં લખનઉમાં આયોજિત ફેડરેશન કપમાં હર્ડલ્સ અને ૪૦૦ મીટરમાં સિલ્વર અને બ્રોન્ઝ મેળવ્યા. નેશનલ લેવલે બે સ્પર્ધામાં ઝળહળતા સરિતાની ટીમ ઈન્ડિયામાં પસંદગી થઇ. શરૂઆતમાં તેણે ટીમ ઈન્ડિયામાં જવાનો ઇનકાર કર્યો હતો. બાદમાં તેના માતાપિતાને મનાવ્યા કે સરિતા સ્પોટ્ર્સમાં કરિયર બનાવશે તેનું કરિયર ખૂબ ઉજ્જવળ છે. તે આંતર રાષ્ટ્રીય લેવલે મેડલ પ્રાપ્ત કરશે તો તેને સારી એવી રકમ ઇનામમાં મળશે અને સરકારી નોકરી પણ મળશે. અંતે માતાપિતાએ મંજૂરી આપતાં તેને નેશનલ ટ્રેનિંગ કેમ્પમાં રશિયન કોચ ગેલીનાની ટ્રેનિંગ હેઠળ મૂકી. અને કોચ કે. એસ. એજીમોને ગેલીનાને જણાવ્યું કે સરિતા અત્યંત પછાત વિસ્તારમાં આવતી હોવાથી તેનું ખાસ ધ્યાન રાખવું.